Eiropas Parlamenta 2007. gada 14. marta rezolūcija par kodolieroču neizplatīšanu un atbruņošanos



Oficiālais Vēstnesis 301 E , 13/12/2007 Lpp. 0146 - 0148



P6_TA(2007)0072 Kodolieroču neizplatīšana un atbruņošanās Eiropas Parlamenta 2007. gada 14. marta rezolūcija par kodolieroču neizplatīšanu un atbruņošanos Eiropas Parlaments, - ņemot vērā Sagatavošanas komitejas trešo sanāksmi par 2010. gada Kodolieroču neizplatīšanas līguma (KNL) pārskatīšanas konferenci, kura notiks Vīnē no 2007. gada 30. aprīļa līdz 11. maijam, - ņemot vērā Eiropas Savienībā pastāvošo vienprātību par to, ka laikā līdz gaidāmajai Kodolieroču neizplatīšanas līguma pārskatīšanas konferencei 2010. gadā minētais līgums ir jāatjaunina un jāstiprina, - ņemot vērā ANO Drošības padomes Rezolūciju 1540 (2004) un Rezolūciju 1673 (2006) par masu iznīcināšanas ieroču neizplatīšanu, - ņemot vērā Eiropas drošības stratēģijas īstenošanu, un jo īpaši Eiropas Savienības stratēģijas pret masu iznīcināšanas ieroču izplatīšanu (EU WMD Strategy), ko Eiropadome pieņēma 2003. gada 12. decembrī, īstenošanu, - ņemot vērā iepriekšējās rezolūcijas par Kodolieroču neizplatīšanas līgumu, jo īpaši plaša mēroga 2005. gada 10. marta rezolūciju par 2005. gada Kodolieroču neizplatīšanas līguma pārskatīšanas konferenci — Kodolieroči Ziemeļkorejā un Irānā [1], - ņemot vērā 2005. gada 25. aprīļa Padomes kopējo Nostāju 2005/329/PESC attiecībā uz Kodolieroču neizplatīšanas līguma (KNL) līgumslēdzēju pušu 2005. gada pārskatīšanas konferenci [2], - ņemot vērā Reglamenta 103. panta 4. punktu, A. ņemot vērā Eiropas Savienībā pastāvošo pārliecinošo vienprātību par to, ka laikā līdz gaidāmajai Kodolieroču neizplatīšanas līguma pārskatīšanas konferencei 2010. gadā minētais līgums ir jāatjaunina un jāstiprina; B. pasvītrojot, ka Eiropas drošības stratēģijā, ES stratēģijā cīņai pret masu iznīcināšanas ieroču izplatīšanu un ANO Drošības padomes Rezolūcijā Nr. 1540 (2004) ir uzsvērta kodolieroču neizplatīšanas un atbruņošanās nozīme, aprakstot masu iznīcināšanas ieroču izplatīšanu un apgādes veidus kā vienu no lielākajiem starptautiskā miera un drošības apdraudējumiem; C. atgādinot ANO ģenerālsekretāra Augsta līmeņa darba grupas "Par draudiem, izaicinājumiem un pārmaiņām" ziņojumā "Drošāka pasaule — mūsu kopīga atbildība" teikto, ka "mēs tuvojamies brīdim, kad kodolieroču neizplatīšanas režīma vājināšanās var kļūt neatgriezeniska un izraisīt strauju šo ieroču izplatīšanu"; D. ņemot vērā augošo starptautisko vienprātību par kodolatbruņošanās steidzamību saskaņā ar Jaunās darba kārtības koalīcijas ierosinājumu un Nobela Miera prēmijas laureātu Pasaules augstākā līmeņa sapulces (kuru sasauca Mihails Gorbačovs un Romas mērs Valters Veltroni) Romas deklarāciju, ko pieņēma 2006. gada 30. novembrī; E. uzsver parlamentu un parlamentāriešu lomu kodolieroču neizplatīšanas un atbruņošanās veicināšanā un šajā sakarā atzinīgi vērtē pasaules Parlamentāriešu apvienību par kodolatbruņošanos (PNND), 1. atkārtoti pauž savu nostāju, ka Kodolieroču neizplatīšanas līgums ir globālā kodolieroču neizplatīšanas režīma stūrakmens, būtiskākais pamats, lai sekmētu sadarbību kodolenerģijas izmantošanā civiliem mērķiem, un svarīgs faktors, lai virzītos uz mērķi panākt atbrīvošanos no kodolieročiem un vispārēju atbruņošanos saskaņā ar tā VI pantu; 2. aicina visas valstis, kuru rīcība pārkāpj neizplatīšanas režīmu, izbeigt šo neprātīgo un bezatbildīgo uzvedību un pilnībā pildīt savas saistības saskaņā ar Kodolieroču neizplatīšanas līgumu; atkārto savu aicinājumu visām valstīm, kuras vēl nav Kodolieroču neizplatīšanas līguma dalībvalstis, uz brīvprātības pamata izturēties atbilstīgi tam un pievienoties līgumam; 3. mudina Padomi un Komisiju aktīvi piedalīties Līguma par kodolieroču neizplatīšanu pušu konferences sagatavošanas komitejas Vīnē sēdes diskusijās un sniegt saskaņotu, būtisku un redzamu ieguldījumu 2010. gada Kodolieroču neizplatīšanas līguma pārskatīšanas konferences pozitīvā iznākumā; 4. aicina Padomi un Komisiju precizēt, kādus pasākumus tās ir paredzējušas veikt, lai stiprinātu Kodolieroču neizplatīšanas līgumu un panāktu efektīvu daudzpusību, kā noteikts 2003. gada decembrī pieņemtajā ES stratēģijā cīņai pret masu iznīcināšanas ieroču un materiālu izplatīšanu; 5. apstiprina — lai daudzpusējie centieni būtu efektīvi, tie jāīsteno saskaņā ar labi izstrādātu taktiku, kā iespējami īsā laikā panākt, lai pasaule būtu brīva no kodolieročiem; 6. mudina Padomes prezidentūru gados pirms 2010. gada pārskatīšanas konferences regulāri sagatavot progresa ziņojumu par visu to 43 pasākumu īstenošanu, kas pieņemti ar Padomes kopējo Nostāju 2005/329/PESC, kā arī par virkni jauno uzdevumu, kurus Padome cer paveikt 2010. gada pārskatīšanas konferencē; 7. mudina Padomes prezidentūru KNL Sagatavošanas komitejā veicināt vairākas atbruņošanās iniciatīvas, pamatojoties uz 1995. gada KNL pārskatīšanas konferences beigās panākto vienošanos par "Kodolieroču neizplatīšanas un atbruņošanās principi un mērķi" un 2000. gada KNL pārskatīšanas konferencē vienbalsīgi pieņemtajiem "13 praktiskajiem pasākumiem", kurus jāuzlabo un jāīsteno, lai panāktu virzību un izvairītos no regresa vai sastinguma; 8. it īpaši mudina Padomes prezidentūru izkļūt no strupceļa saistībā ar pārbaudāma Skaldāmu materiālu aizliegšanas līguma izveidi, lai visas valstis ātrāk parakstītu un ratificētu Līgumu par vispārējo kodolizmēģinājumu aizliegumu (CTBT), it īpaši tās, kurās nepieciešama ratifikācija, lai līgums stātos spēkā, un veicināt pilnīgu kodolizmēģinājumu pārtraukšanu līdz CTBT stājas spēkā, un piešķirt prioritāti kodolterorisma riska samazināšanai, izstrādājot un ieviešot efektīvas eksporta kontroles un robežkontroles sistēmas jutīgiem materiāliem, iekārtām un/vai tehnoloģijām, kas saistītas ar masu iznīcināšanas ieročiem; 9. aicina starptautisko sabiedrību veicināt iniciatīvas virzībā uz starptautisku un daudzpusēju urāna bagātināšanas procesu, kuru kontrolētu Starptautiskā Atomenerģijas aģentūras (IAEA); 10. iesaka Parlamentam sūtīt delegāciju uz Vīni dalībai Kodolieroču neizplatīšanas līguma Sagatavošanas komitejas pasākumos; prasa, lai Padomes prezidentūra iekļauj ES delegācijā Parlamenta pārstāvjus (precedentu radīja ES delegācija ANO Vieglā bruņojuma konferencē 2006. gadā Ņujorkā); 11. uzdod priekšsēdētājam nosūtīt šo rezolūciju Padomei, Komisijai, Apvienoto Nāciju Organizācijas ģenerālsekretāram, Apvienoto Nāciju Organizācijas dalībvalstu valdībām un parlamentiem, Starptautiskās Atomenerģijas aģentūras ģenerāldirektoram, Parlamentāriešu apvienībai par kodolatbruņošanos, Mayors for Peace dalībniekiem, kā arī citiem 2007. gada 19. aprīlī Parlamentā paredzētās starptautiskās konferences par kodolatbruņošanos organizatoriem. [1] OV C 320 E, 15.12.2005., 253. lpp. [2] OV L 106, 27.4.2005., 32. lpp. --------------------------------------------------